अपनी तारीफ कीजिए, क्योंकि बुराई करने के लिए कई हैं : वीसी
रांची विवि के वीसी डॉ रमेश कुमार पांडेय ने कहा कि खुद पर विश्वास करें। समाज में विकृति गई है। सब अच्छे नहीं हैं। ऐसा काम करें, जो लोगों को अच्छा दिख सकें। आप अपना तारीफ खुद ही किया कीजिए, क्योंकि आपकी बुराई करने के लिए बहुत लोग बैठे हैं। स्वयं की प्रशंसा करके प्रसन्न रहना है। पहले की समाज व्यवस्था नहीं है। लोग एक-दूसरे के घर आना-जाना नहीं करते हैं। वे सोमवार को पीजी बांग्ला विभाग में आयोजित नेशनल सेमिनार के उद्घाटन सत्र के मुख्य अतिथि के रूप में बोल रहे थे। दो दिनी सेमिनार का विषय ‘20वीं सदी के बांग्ला नाटक में संगीत एवं अन्य कला का प्रभाव’ है।
प्रख्यात बांग्ला नाट्यकार प्रोफेसर मनोज मित्रा ने कहा कि बंगाल के बहुत स्टूडेंट्स रांची विवि में पढ़ना और रिसर्च करना चाहते हैं। पहले बिहार, यूपी में बांग्ला भाषा की पढ़ाई होती थी। अब नहीं हो रहा है। स्टूडेंट्स को किसी भी सीमा से बांधकर रखना ठीक नहीं है। विश्वभारती विवि के ग्रंथना (पब्लिकेशन) विभाग के पूर्व अध्यक्ष डॉ. राम कुमार मुखोपाध्याय ने कहा कि नाटक का अर्थ अनेक शिल्प रूप का एक जगह समाहित होना है। रवींद्रनाथ टैगोर ने साहित्य, संगीत और कला का बंधन किया है। यह पेड़ के जैसा है। इसकी शाखाएं कला के विभिन्न रूप, जबकि तना साहित्य है।
रांची विवि की प्रो वीसी डॉ. कामिनी कुमार ने कहा कि बांग्ला सबसे मीठी और समृद्ध भाषा है। आंदोलन की शुरुआत नाटक से ही हुई थी।
विद्यासागर विश्वविद्यालय के डॉ श्रुतिनाथ चक्रवर्ती ने कहा कि गीत ही नाटक का अलंकार है। विदेश में इसका प्रभाव ज्यादा देखा गया। हमारे देश में माना जाता है कि देवदासी प्रथा से नाटक में गीत की परंपरा शुरू हुई। वर्तमान में नाटक से गीत हट रहा है और डायलॉग उसकी जगह ले रहा है। पहले जातरा (ओपन थिएटर) होता था, वहां लोग मूल रूप से नाटक में गीत सुनने आते थे। जो नाटक लिखते थे, वे गीतों को लिखना, सुर देना एवं गीत गाना जानते थे। मध्यम वर्गीय परिवार में क्लासिकल म्यूजिक की चर्चा भी होती थी। शेक्सपीयर के नाटक में तीन धारा दिखता है। रवींद्रनाथ के नाटक में भी वहीं दिखता है। रक्तकरबी नाटक में पौष के गीत (माठेर बांशी शुने शुने आकाश खुली होलो) है। शब्द से जो भाव प्रकट नहीं किया जा सकता है, उसे गीत के माध्यम से कहने की कोशिश हुई है। डाकघर नाटक में टैगोर ने पांच गीत लिखे। मानव के साथ प्रकृति या ईश्वर के साथ संबंध गीत के माध्यम से ही हुआ है। चिरकुमार सभा शीर्षक कॉमेडी नाटक में भी गीत का समावेश है। सेमिनार का समापन मंगलवार को होगा।
बांग्ला नाटक के पुरोधा माने जाने वाले विभाष चक्रवर्ती ने कहा कि नाटक में लाइट, मेकअप, पोशाक, शब्द, संलाप, मंच सज्जा, बैकग्राउंड म्यूजिक एवं कहानी आदि बहुत कुछ होते हैं। लेकिन इन सबको छोड़ सिर्फ एक अभिनेता से भी नाटक हो सकता है। मूकाभिनय, एकक नाटक, पथ नाटिका में इसका उदाहरण देखा जा सकता है। अन्य कला नाटक को ज्यादा आकर्षक बनाता है। कई नाटक में गीतों का महत्व होता है, जबकि कहीं कहीं रचनाकार अपने ख्याल से ऐसा करते हैं। रवींद्रनाथ टैगोर ने नाटक में संगीत को काफी ज्यादा प्रयोग किया था। उन्होंने विसर्जन नाटक में सहाना देवी को प्रोमोट करने के लिए गीत रचना की थी। बाद में इसे कम किया गया। मानविकी संकाय के डीन प्रोफेसर वीवीएन पांडेय ने उद्घाटन सत्र में धन्यवाद ज्ञापन किया। उन्होंने कहा कि नाटक भोग का नहीं, मोक्ष देने की कला है।
साहित्यकार आंदोलन खड़ा कर सकते हैं
दूसरेसत्र में वर्धमान यूनिवर्सिटी की पूर्व प्रोफेसर डॉ. सुमिता चक्रवर्ती ने नाटक के तत्व, सृष्टि, प्राचीन नाटक, ग्रीक और शेक्सपीयर के साथ भारतीय नाटक की तुलनात्मक चर्चा की। उन्होंने अरस्तु के दर्शन और भरत के नाट्य सृष्टि की व्याख्या की। कहा कि साहित्यकारों को शासक भय की दृष्टि से देखते हैं। साहित्यकार अपनी सृष्टि से आंदोलन खड़ा कर सकते हैं। तसलीमा नसरीन को उनके अपने देश से निकाल दिया गया है। उनकी अपनी भाषा वाले राज्य में भी उनका स्थान नहीं है। नाटक में भी हम शासक दलों का प्रभाव देख सकते हैं। संस्कृत साहित्य में भरत के नाटकों में देवता, ब्राह्मण, राजा, वीर को नायक के रूप में देखा जाता है। यहां पुरुष का वर्चस्व है। हालांकि अभिज्ञान शाकुंतलम में नारी चरित्र को महत्व मिला है। शकुंतला का प्रतिवाद प्रमुखता से दिखाया गया है, लेकिन वहां भी राजा को अहम बनाने के लिए अंगूठी की कहानी लाई गई है। शेक्सपीयर या ग्रीक नाटक में ट्रेजेडी है, जबकि हमारे देश के नाटकों का हमेशा हैप्पी एंडिंग होती है। इसका प्रमुख कारण हमारा ईश्वर के प्रति विश्वास है। साहित्य सृष्टि करते समय व्यक्ति स्वतंत्रता को महत्व देना चाहिए।
सभी अतिथियों को शॉल और पुष्प गुच्छ देकर सम्मानित किया गया, मंच पर बाएं से विभाष चक्रवर्ती, डॉ. कामिनी कुमार, डॉ. रमेश कुमार पांडेय, मनोज मित्रा, राम कुमार मुखोपाध्याय और वीवीएन पांडेय।
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva